
МАСТЕР-КЛАСС 
“Блум ромашкасы” ысулын  әдәбият дәресләрендә куллану 

Максат: 

Эшчәнлекле: тәнкыйди фикерләү технологиясенең “Блум ромашкасы” ысулын кулланырга өйрәтү.

Эчтәлекле: үзең сайлаган һөнәргә җаваплы караш, укытучы хезмәтенә хөрмәт тәрбияләү.
Җиһазлау: проектор, ноутбук, 11 нче сыйныф “Татар әдәбияты” дәреслеге, таратыр өчен схемалар, ромашка моделе.
Ысул һәм алымнар:

“Блум ромашкасы“, укытучы сүзе, әңгәмә, иҗади уку, сөйләп аңлату, күрсәтү, сорау-җавап, эшләтеп карау.
Эш барышы:
I. Мотивлаштыру

- Хәерле көн, исәнмесез, хөрмәтле хезмәттәшләр! “ Өйрәтер өчен  өйрән!” дигән исем астында эшебезне башлыйбыз.  Хәзер экранга игътибар итегез. (Тактада төрле рәсемнәр. Алар барысы да мәхәббәт, тугрылык темасына багышланган)

- Уйлап карыйк әле, бу рәсемнәрне нәрсә берләштерә? Бер сүз белән ничек әйтеп булыр?
- Әйе, мәхәббәт, тугрылык. Күргәнегезчә, мәхәббәт һәм тугрылыкның чагылышы төрле икән.
- Ә безнең һөнәр белән бу рәсемнәрне бәйләп булырмы?

- Беренче чиратта укучыларыбызга, һөнәребезгә булган мәхәббәт, тугрылык безне чын укытучы итеп күрсәтүче билге дә.

- Тормышта мәхәббәтнең һәм тугрылыкның төрлечә булуын күрдек. Безнең педагогик эшчәнлебезгездә белем алу юллары да, аның ысуллары да шулай төрле. Бүген шуларның берсе – тәнкыйди фикерләү технологиясенә тукталасым килә. 
II. Актуальләштерү

-  Нәрсә сон ул тәнкыйди фикерләү? Тәнкыйди фикерләгән кеше үзенә нинди сораулар бирә:
-Мин нәрсә беләм? Мин яңа нәрсә белдемме? Минем белемем ничек үзгәрде?

- Мин белемем белән нәрсә эшләрмен?
Шуннан чыгып, тәнкыйди фикерләү технологиясенең төп критерийлары булып түбәндәгеләр тора:
-  укучы белән укытучы арасында киртә, “барьер” юк. Алар әңгәмәдә, укыту эшчәнлегендә икесе дә тигез хокуклы.

-  Укытучы мәгълүмат чыганагы түгел, ә юнәлеш, юл күрсәтүче буларак карала. Ул укыту эшчәнлеген кызыклы һәм мавыктыргыч итеп оештыра.

Әлеге технологиянең  төрле ысулларын үземнең дәресләремдә куллану, әлбәттә, нәтиҗәләрен күрсәтми калмый. Бүген мин ТФТ бер ысулы – “Блум ромашкасы” аша әдәби әсәргә анализ ясау үрнәге белән тәҗрибә алышасым килә.  Нинди әсәр, кайсы язучы булуга карамастан, укучы аны мөстәкыйль рәвештә анализлый алырга тиеш. Төп максат – укучыны олы тормышка әзерләү, фикер булдыру, карар кабул итәргә өйрәтү. Хәзерге буын яшьләре өчен бу бик мөһим.
-Сез ничек уйлыйсыз, бүгенге мастер-класста без үзебезгә нинди максат куярбыз? 
- Әйе, бүген без тәнкыйди фикерләү технологиясенең бер ысулы –“Блум ромашкасы” ысулын әдәбият дәресендә куллану мөмкинлекләренә тукталырбыз. 
Игътибар экранга.
Тәнкыйди фикерләүне үстерә торган технологияләргә Блум ромашкасы керә. Аны Блум кубигы дип тә йөртәләр. Бу ысул 1956 нчы елны Бенджамин Блум җитәкчелегендә бер төркем АКШ галимнәре тарафыннан тәкъдим ителә. Икенче төрле әйткәндә, Блум  ромашкасы – белем бирүнең уңышлылыгын бәяләү методикасы. Блум үзе  аны пирамида аша күрсәтә. Ни өчен дип уйлыйсыз? 

- Фикерләү башлангычының нигезен мәгълүмат тәшкил итә. Мәгълүмат алмый торып, укучы аңлау дәрәҗәсенә җитә алмый. Теманы аңлагач кына, укучы аны куллана, анализлый, план төзи, бәяли ала.

 Уку максатының төп категорияләре түбәндәгечә билгеләнә:
Белем: Бу дәрәҗәдә материал кабатлана, мәгълүмат бирелә. Укучы сөйли, күрсәтә.

Аңлау: Аңлау дәрәҗәсендә материалның мәгънәсенә төшенә. Укучы сурәтли, билгеләрен ачыклый, башкача формалаштыра, аңлата. 

Куллану:. Охшаш ситуациядә куллана ала. Укучы төшенчәләрне яңа ситуациядә куллана, чишә, практик ситуациядә теорияне, законнарны файдалана. 
Анализ:.Укучы анализ ясый, тикшерә, эксперимент үткәрә, оештыра, чагыштыра, үзенчәлекләрне билгели, аерымлыкларны таба. 

Синтез: Укучы төрле планнар төзи, төрле иҗади эшләр, сочинениеләр яза.
Бәяләү: Укучы аргументлар китерә, үз фикерен яклый һәм дәлилли, исбатлый, прогноз ясый.
III. Уку мәсьәләсен адымлап чишү.
-Ә хәзер әдәби әсәрдән өзек тәкъдим итәм: 
-“Туктаров абый, миңа биргән аттестатыгызны кире җибәрәм.Миңа аның кирәге юк. Чөнки ул ялган аттестат. Мин ул аттестатка ышанып институтка кермәкче идем. Хыялым инженер булу иде. Бер генә имтихан тапшырып җиңел генә үтмәкче идем. Алтын медалле укучы бит. Ләкин беренче имтиханда ук икеле алдым. Мин берни дә белмим икән. Нигә сез берни дә белмәгән надан укучыга еллар буе бишле куеп килдегез? Нигә сез мине алдадыгыз? Алыгыз аттестатыгызны, миңа ул кәгазь кирәкми. Медальне бирмим, алдануымның истәлеге булып калсын. Мин инде эшкә урнаштым. Анда аттестат кирәкми: мактаулы укучыгыз, Хәлил Саттаров”. 
-Бу әсәр барыгызга да таныш. Әйтеп китик әле.

-Әйе, Т.Миңнуллинның “Үзебез сайлаган язмыш” драмасы. Әсәрдә 20 нче гасырның 70 нче еллар башында  ук мәктәпләрдәге  формализмның  чәчәк атуын, күз буяу кебек тискәре күренешләрне сурәтләп, драматург киң җәмәгатьчелекне җитди проблемага игътибар итәргә чакыра. 
-Әсәр ничек башланып китә? (педагогик совет утырышы белән) Утырышта югары өлгерешкә ирешү турында җитди сөйләшү бара. Шунда ук мәктәпне алтын медаль белән тәмамлаган укучының хаты...
-Безнең максатыбыз: драманы Блум ромашкасы сорауларын кулланып анализлау. Мин сезгә карап эшләр өчен терәк схема һәм ромашка таҗларын таратам. Сез таҗларга төрле авырлыктагы сораулар язарсыз. Ромашка таҗы нинди төстә, сораулар да шул теманы яктыртырга тиеш.
-Сезнең каршыгызда сүзлекләр, дәреслек, интернетка тоташтырылган ноутбуклар. Фикерләребезне белдергәндә, булган белемнәребезгә дә,  яңаларына да  таянып нәтиҗә ясыйбыз.
-Эш төркемнәрдә башкарыла. Бер-беребез белән киңәшләшәбез, иптәшебезгә ярдәм итәбез. Ромашка таҗларының төсенә карап,  тиешле сорауларны язабыз. Соңыннан ромашка таҗларын беркетәбез.
Көтелгән җаваплар:
1.Белем (гади сораулар) 
-Әсәрнең жанрын әйт,  төп геройларын санап чык. 
-Вакыйга кайда һәм кайчан бара? 
2.Аңлау(сорау –төпченү) 
– Драма нәрсә турында?  Идеяне әйт. ? (Намуслы хезмәт, үз эшеңә- профессияңә бирелгәнлек белән генә укытучы дигән олы исемгә лаек булырга мөмкин).
- Әсәрдә нинди проблемалар күтәрелгән? (Мәктәптә уку-укытуның торышын билгеләүче критерийлар һәм аның заман таләпләренә җавап бирүе)

3.Куллану (гамәли сорау)  
-Туктаров урынында директор булсагыз, сез ничек эшләр идегез? (Директор иҗтимагый ситуациядә дә, шәхси планда да авыр сынаулар алдыңда кала. Бер яктан, ул бу мәктәптә чәчәк аткан тәртипләргә каршы сугыш ачарга тиеш. Моңа аның намусы куша. Икенче яктан, яшь директор үз укучысына гашыйк булудан туган хәлләрне бәяләп, дөрес карар кабул итәргә мәҗбүр. Мин бу очракта...) 
-Мөнирә кебек завучлар безнең мәктәпләрдә хәзер дә бар. Сезнең аларга карата мөнәсәбәтегез нинди?
- Ничек уйлыйсыз, Туфан Миңнуллин күтәргән проблемалар бүгенге көндә дә актуальме? 

4. Анализ. (аңлату)

-Әсәр Илгиз Туктаровның мәктәптән китүе белән тәмамлана.  Моның белән ул тамашачыны нәрсәгә этәрә? (Уйланырга, борчылырга, эзләнергә мәҗбүр итә).

-Мөнирәнең башлангыч сыйныф укытучы булып күчүе, түбән сыйныфларда теләсә кем һәм теләсә ничек укытса да ярый дигәнне аңлатамы?

-Динә белемен күрсәтер өчен, башка мәктәпкә күчеп укырга да риза. Бу аның нинди сыйфаты турында сөйли? (Динә – дөреслек өчен көрәшүче кыз).
-Ни өчен әсәр “Үзебез сайлаган язмыш” дип аталган?

5.Синтез (иҗади сорау) 
- Әгәр дә Илгиз Туктаров хатны яшереп калдырса, алга таба нәрсә булачак, сез ничек уйлыйсыз…? Фикереңне дәвам ит.
-Нәрсә ул үз һөнәреңә тугрылык? Синквейн языгыз.

Тугрылык.
Какшамас, ихлас.

Булыша, яклый, хезмәт итә.

Кешенең иң кирәкле сыйфаты.
Фидакарьлек

6.Бәяләү ((әһәмияте)  
-Әсәр безне нәрсәгә өйрәтә? (Бу әсәр укытучы һөнәренең никадәр җаваплы һәм кирәкле һөнәр булуын исбатлый).  
-Хәзер ромашкаларны алышабыз. Төркемнәрдә сорауларга җаваплар әзерлибез.  (Төркемнәр бер-берсенә сораулар бирә һәм җаваплар тыңлана)

- Әйе, һәрбер кеше намуслы, фидакарь  хезмәт итү  кебек төшенчәләрне үзенчә аңлый. Шунысы ачык: ныклы нигездә тәрбияләнгән кеше үзе укый торган мәктәбендә яхшы белем белән бергә дөрес тәрбия, тормышка әзерлек тә алса, һәм бу тәрбияне бирүчеләрнең үзләренең дә күңелләре саф, чиста булса гына, халкыбызның йөз аклыгын саклап калырга мөмкин. Шул рәвешле, Т. Миңнуллин бик кирәкле һәм еллар үтсә дә, бүген дә актуаль булган проблемаларның берсен күтәргән. Әйе, укытучы һөнәре – иң дәрәҗәле, иң гадел, иң хөрмәтле һөнәрләрнең берсе булырга тиеш.

-Менә без ромашка сорауларына җавап бирү барышында драманың төп фикерен белдек, тормышта булырга мөмкин сорауларга җавап эзләдек.
Шулай итеп, һөнәребезгә мәхәббәт,  эшебезгә тугрылык - ул нәрсә дип әйтә алабыз?  Бу тема хәзерге көндә актуальме? Ни өчен актуаль?
- Әйе, тарихка күз салсак, моннан ярты гасыр элек  күтәргән проблемалар хәзер дә безне борчый, алар хәзер дә актуаль.
IV. Рефлексия.
-Сез бүген мастер-класстан үзегезгә нәрсә дә булса алдыгызмы? Блум сорауларының әһәмияте нәрсәдә? (өйрәндем,  белдем, эшләп карадым) 

-Нәтиҗә. Әдәбият дәресләрендә критик фикерләү технологиясе ысулларын куллану иҗади шәхес тәрбияләү өчен шартлар тудырырга ярдәм итә, укучыларның төркемдә эшли белү, текст анализлау, төп фикерне аерып чыгарып, сәбәпләрен ачыклау, гомумиләштерү һәм нәтиҗә ясау кебек күнекмәләр формалаштыра.

V. Йомгаклау.

Мин бүгенге  мастер-классны күренекле татар драматургы, язучы, публицист, җәмәгать эшлеклесе, сәясәтче Т.Миңнуллинның сүзләре белән тәмамлыйсым килә:  “Әгәр дә милләтне көчле итеп, бөек итеп күрәсең килә икән, иң беренче булып аның көчен таны, шул милләтнең баласы булуың белән горурлан”.  Туфан ага әйткән сүзләрне маяк итеп, милләтебезнең йөзек кашлары булырдай шәхесләр тәрбияли алсак, һөнәребезгә тугрылыкны булуыбызны исбат итә алырбыз.

